作者:權德輿
標題:郊居歲暮因書所懷
內容:養拙方去喧，深居絕人事。返耕忘帝力，樂道疏代累。翛然衡茅下，便有江海意。寧知肉食尊，自覺儒衣貴。煙霜當暮節，水石多幽致。三徑日閑安，千峰對深邃。策藜出村渡，岸幘尋古寺。月魄清夜琴，猿聲警朝寐。地偏芝桂長，境勝煙霞異。獨鳥帶晴光，疏篁淨寒翠。窗前風葉下，枕上溪雲至。散發對農書，齋心看道記。清言核名理，開卷窮精義。求譽觀朵頤，危身陷芳餌。紛吾守孤直，世業常恐墜。就學緝韋編，銘心對欹器。元和暢萬物，動植鹹使遂。素履期不渝，永懷丘中志。